runetrust/blame-folketinget-dk huggingface dataset:
Marlene Harpsøe (DF), 2016-03-17:
Som jeg også har fortalt om i min ordførertale og også sagt flere gange i løbet af den her spørgsmål-svar-runde, som der har været, har vi jo i Dansk Folkeparti den holdning, at kommunerne har et ansvar for at sikre, at hvis man er en borger, som har nogle helt særlige udfordringer, det kan f.eks. være, at man er syg eller handicappet og på ingen måde har udsigt til at få et arbejde eller nogen sinde få en arbejdsevne, der gør, at man kan varetage et arbejde, så skal man ikke være på kontanthjælp.
Rasmus Prehn (S), 2015-10-21:
Der kan det godt være, at man i lovforslaget måske skal være endnu mere præcis, i forhold til hvad det så er for nogle grupper, som skal have lov til at være formænd på det her område – og kunne man eventuelt forestille sig en specifik kursusrække eller uddannelse, der gør, at man får de kompetencer, der skal til?
Lene Espersen (KF), 2003-05-21:
Jeg har efterfølgende ved et møde i Det Udenrigspolitisk Nævn og ved samråd i Retsudvalget udførligt redegjort for sagen, herunder om hærchefens tålte ophold her i landet, straffesagen mod ham og om politiets eftersøgning og efterlysning af ham.
Claus Hjort Frederiksen (V), 2008-11-26:
Heri ligger selvfølgelig et signal om, hvad der som udgangspunkt er et rimeligt niveau at kræve for lediges jobsøgning, men omvendt betyder det ikke, at den ledige automatisk anses for ikke at stå til rådighed for arbejdsmarkedet, hvis den pågældende har søgt færre end fire job pr. uge.
Jeppe Jakobsen (DF), 2018-05-24:
Vi har været med til at lave det her klippekort imod ensomhed, hvor dem, der bor hjemme og har lidt svært ved at komme ud ad døren, kan få den her ekstra hjælp til at få et socialt netværk, og især puljen til imødegåelse af livsfortrydelse blandt ældre er noget af det, som vi er rigtig glade for at have lagt stemmer til, en pulje, som jo i høj grad er inspireret af netop arbejdet i Aarhus, som Dansk Folkepartis rådmand Jette Skive har stået i spidsen for, fordi der ikke skal være den forskel på, om man er ung eller gammel, når man har brug for hjælp til psyken.
Bendt Bendtsen (KF), 1998-01-23:
Men vi forventer at få en afklaring senest under udvalgsbehandlingen, for vi medvirker ikke til at lette erhvervslivet for en udgift på et sted omkring 350-400 mio. kr. for bagefter at trække en afgift på 500 mio. kr. ned over hovedet på erhvervslivet.
Søren Pind (V), 2005-04-21:
Når Venstre alligevel agter at stemme imod forslaget, er det naturligvis, fordi justitsministeren har indgået en aftale med forsikringsselskaberne om, at de inden for 1 år – og det er en frist, der udløber her til sommerferien – skal have gennemført en frivillig ordning på det felt, forslaget angår.
Lene Espersen (KF), 2009-02-19:
, er jo naturligvis først og fremmest, at Forbrugerombudsmanden har fået lavet nogle ganske udmærkede og fremragende regler, der giver forbrugerne en langt bedre beskyttelse, end det tidligere har været tilfældet - og det er vel at mærke regler, som man har fået disse firmaer til at indgå aftaler om frivilligt.
Preben Bang Henriksen (V), 2015-05-21:
Det er en fuldstændig korrekt gennemgang, og det illustrerer en stor, stor mangel ved vores system herhjemme, nemlig at statens advokat honoreres med en timeløn, der er tre gange så stor som borgerens advokats, og at det skulle være nødvendigt for borgeren at gå ud – oven i købet med Folketingets formands assistance eller i hvert fald nogle personers assistance – og samle penge ind for at dække sagsomkostningerne i en sag, som man har vundet.
Carolina Magdalene Maier (ALT), 2016-02-11:
Jeg tror, man kan anlægge et harm reduction-perspektiv på mange områder i vores samfund – stofmisbrug er et område, sexarbejde er måske et andet område – hvor vi giver nogle tilbud til de mennesker, som befinder sig i de her situationer, uden samtidig at afkræve dem, at de skal ud af deres situation, for så taber vi rigtig mange på gulvet.
Keld Albrechtsen (EL), 2003-12-03:
Jo, men når vi ved, at det gør amterne ikke i tilstrækkeligt omfang, og at der er kommuner, hvor gennemsnittet af dyreenheder i kommunen overstiger, hvad den må være på den enkelte gård, de 1,4 pr. hektar, så er det ude af kontrol, og så ved vi, at der bliver givet tilladelser i øjeblikket, som ikke er forsvarlige, som ikke burde gives, og som vi bagefter kan komme til at betale tilbage.
Karina Lorentzen Dehnhardt (SF), 2020-05-12:
Mener den socialdemokratiske ordfører ikke, at der er et problem med, at vi har et langsomt politivæsen og nogle langsomme domstole, som ikke kan sikre, at det her materiale bliver fjernet, og at ofrene dermed risikerer, at det bliver delt til højre og til venstre, og at det bliver umuligt at fjerne, fordi der bare går lang tid?
Birthe Skaarup (DF), 2001-05-07:
Jeg er udmærket klar over det, men der skal ikke herske nogen tvivl om, at vi i Dansk Folkeparti vil gøre en meget, meget alvorlig indsats for, at de hårdest belastede narkomaner hjælpes. Og det skal være på et meget tidligt tidspunkt. Det, jeg også siger, er, at vi har lavet en forfejlet narkopolitik her i Danmark, hvor vi ikke er gået ind og hjulpet i tide disse mennesker.
Finn Sørensen (EL), 2015-05-08:
Så må jeg jo bare trøste mig med, at der er en enkelt minister i regeringen, der synes, at det er en god idé, og som også er parat til at arbejde videre med det, nemlig socialministeren, Manu Sareen, som jo i Ugebrevet A4 fra den 26. januar udtrykte sin store sympati for den her Skandiamodel, og hvor han i den forbindelse sagde følgende, og jeg citerer: »Jeg vil gerne kigge på mulighederne for bedre at se ud over det ene år.
Aki-Matilda Høegh-Dam (SIU), 2022-04-21:
I dag taler vi her fra talerstolen om udenrigspolitik, og da vi er en selvstyrende del af riget, er det min faste overbevisning, at kalaallits røst høres, forstås og implementeres i alle de forhold, der relaterer sig til rigets udenrigspolitiske meldinger.
Pernille Skipper (EL), 2015-04-24:
Samtidig vækker det forståeligt nok stor harme hos almindelige mennesker, når et enkelt år som minister kan give adgang til den her fede pension – der har jo været en hel del ministre i indeværende regeringsperiode, som har givet anledning til den diskussion – og at den så også bliver optjent så hurtigt, at man kan måles med selv nogle af de dyreste embedsmænd.
Sophie Løhde (V), 2013-06-03:
For i bemærkningerne til lovforslaget på side 14 fremgår det netop sort på hvidt: De opgaver, som f.eks. i et forløbsprogram er rammen om de praktiserende lægers forpligtelse, vil for læger, som virker inden for overenskomsten, skulle følges op af en underliggende aftale om vilkårene for at følge denne forpligtelse. Så kan ministeren dermed bekræfte, at med ordvalget »f.eks.« er der ikke tale om en udtømmende liste, så det ikke kun omfatter forløbsprogrammer, men også omfatter eksempelvis sundhedsaftaler?
Ole M. Nielsen (KRF), 2001-05-16:
Når jeg siger, at det ikke er muligt at opnå den regionale vinkel, så er det, fordi jeg sætter 3½ time, som hr. Søren Kolstrup opererer med her, som et maksimum, og der kan man jo nå fra Sydfyn og op til Horsens, hvor det nye slagteri skal ligge, eller fra Nordvendsyssel til Horsens, så det redder ikke engang det regionale, hvis man skulle have de ønsker.
Karsten Lauritzen (V), 2017-03-22:
Det styringsregime, som hr. Peter Hummelgaard Thomsens partifælle, den tidligere finansminister Bjarne Corydon, bl.a. indførte, indeholder ikke en mulighed for at lave en sammenhæng mellem den faktiske saldo, hvor skatteindtægterne kommer ind, og den strukturelle saldo.
Mogens Jensen (S), 2016-04-12:
Her lægges der op til dels en styrkelse af de juridiske værktøjer til bekæmpelse af terrorisme – herunder udarbejdelse af en tillægsprotokol til Europarådets terrorismekonvention, som kriminaliserer visse handlinger, og som kan være særlig relevant, når vi skal bekæmpe foreign fighters – dels gennem etableringen af konkrete mekanismer og initiativer i uddannelsessektoren, i fængselsvæsenet og på internettet at yde til hjælp til forebyggelse og bekæmpelse af radikalisering.
Holger K. Nielsen (SF), 2016-03-29:
Så når Dansk Folkepartis ordfører ligesom bruger Uffe Ellemann Jensen som eksempel på, at det kan lykkes at få nogle ting igennem, ved at citere ham for dengang at have sagt »if you can't join them, beat them«, vil jeg godt lige gøre opmærksom på, at det jo ikke handlede om en EU-afstemning.
Ane Halsboe-Jørgensen (S), 2024-05-02:
Derfor er den samlede bandepakke også et signal til alle, der ønsker at skabe utryghed i Danmark, om, at vi klart og tydeligt siger fra over for den utryghedsskabende adfærd, men det er også en udstrakt hånd – og det er det, vi lovbehandler i dag – til dem, der ønsker at gå en anden vej.
Morten Bødskov (S), 2021-04-28:
Nej, det er det bestemt ikke, og derfor er jeg utrolig glad for den aftale, vi har lavet om grøn vejtransport, som spørgeren jo også er med i, og som vi kan se nu betyder, at vi allerede i første kvartal af 2021 i forhold til første kvartal af 2020 kan se et kraftigt spring i salget af grønne biler
Lennart Damsbo-Andersen (S), 2010-03-03:
For et eller andet sted går der jo et eller andet galt, i hvert fald som jeg har fået det beskrevet, når en person fra Region Sjælland, som bliver refereret i en af artiklerne, siger, at det slet ikke er deres problem, at det i virkeligheden er de praktiserende lægers problem, fordi de er alt for stive i forhold til deres overenskomstkrav, fordi de ikke vil tage patienter nok ind osv.
Morten Messerschmidt (DF), 2006-04-21:
Men jeg vil stadig væk sige, at der er nogle områder, hvor vi må have afklaret, hvorvidt sigtet, det endelige udkomme, også bliver det samme; om vi virkelig med en vedtagelse af L 201, som er ministerens forslag, får den samme sikkerhed, som vi engang før 1989 havde, og som Dansk Folkeparti ønsker at fastholde.
Karen Jespersen (V), 2000-02-10:
Vi kan selvfølgelig snakke om, hvordan man er nået frem til de 23 årsværk, men jeg ved, at efter at opholdssteder for børn og unge blev flyttet over til amterne, har de haft særdeles meget arbejde med at holde styr på tingene og få orden på regnskaber, lokaleforhold, normeringer, hvordan det fungerer fagligt over for børnene, osv. osv. osv.
Tove Videbæk (KRF), 2000-11-21:
Det nævnes bl.a., at der skal sendes væsentlig samfundsinformation og -debat, der skal lægges vægt på dansk sprog og dansk kultur, der skal være bredde i produktionen af kunst og kultur, og der skal gives programtilbud, som reflekterer mangfoldigheden af kulturinteresser i det danske samfund.
Nicolai Wammen (S), 2003-05-23:
Når man hører hr. Kristian Thulesen Dahl fortælle om alt det gode, han har været med til at gøre, så tænker jeg på, om hr. Kristian Thulesen Dahl ikke rejser rundt i landet, ude i amterne, hvor man fra amt til amt fra sygehus til sygehus oplever nedskæringer, oplever fyringer, oplever forringelser, fordi man har et skattestop, fordi man har indgået nogle ekstremt snævre amts- og kommuneaftaler.
Jeppe Kofod (S), 2012-04-17:
Jeg vil også starte med at sige, at det er lidt interessant at høre Venstres ordfører i denne sag, når man tænker tilbage på debatten i 2002, hvor Venstre var regeringsparti og var med til at lave den struktur, der nu bliver lavet om, og var med til dengang at svække arbejdet for menneskerettigheder både i Danmark og ude i verden.
Troels Lund Poulsen (V), 2018-11-16:
Det er regeringens opfattelse, at vi med forslaget, der behandles i dag, og også de ændringsforslag, som vi har arbejdet på, finder en passende balance – en balance mellem hensynet til at sikre pensionskunderne den bedst mulige pensionsopsparing gennem en konkret rådgivning på den ene side og på den anden side hensynet til at beskytte folks personoplysninger og udveksle mindst mulig information under tilstrækkelig høje krav til databehandling.
Sonja Albrink (CD), 1998-06-04:
Hvis det problem, som regeringen kommer med i forslaget, ikke skulle være med i kommissoriet, så kunne jeg godt tænke mig at foreslå skatteministeren, om ikke man kunne nå at kigge på det, når man nu sidder og kigger på hele problematikken omkring generationssuccessioner og alle de ting.
Ole Stavad (S), 1999-04-22:
Regeringen er derfor også gået foran, for at disse mål bliver ført ud i livet, bl.a. med skattefritagelse for en arbejdsgiverbetalt hjemme-pc og med den under Forskningsministeriet aftalte pulje, IT-Springpuljen, hvor midlerne er gået til etablering af hjemmeuddannelses-pc'er.
Ebbe Kalnæs (CD), 2001-05-08:
Endelig sker der også det, at DONG nu på et kommercielt grundlag får mulighed for at udføre de samme ting, som deres konkurrenter gør, og endnu mere vigtigt er det måske, at de ud fra kommercielle hensyn i særlige tilfælde kan tilbyde en særlig præferencetarif.
Søren Egge Rasmussen (EL), 2024-05-08:
Så lige hvordan det er i Tingbjerg – nu er det her jo en meget lokal sag – kender jeg ikke til, men vi er altså ude der, hvor man virkelig burde revurdere de her ghettolovgivninger og komme frem til noget, hvor man ikke straffer områder, som er i en god udvikling, så hårdt.
Frank Aaen (EL), 2008-02-26:
Det, at man er med i en globalisering, hvor alle multinationale selskaber tvinger landene i den tredje verden til at acceptere de ringest mulige arbejdsvilkår, de ringest mulige miljøvilkår, de allermest forfærdelige vilkår for deres ansatte for dermed at kunne sælge deres varer allerbilligst, er jo ikke udvikling.
Ole Hækkerup (S), 2012-05-30:
Men det, mit spørgsmål handlede om, var situationen, hvis man gennemførte Liberal Alliances politik og gennemliberaliserede hele den danske økonomi, så enhver meget mere var sin egen lykkes smed, for så ville det jo være sådan, når samfundet blev ramt af en økonomisk krise, at det ville slå voldsommere igennem, end det vil gøre, hvis man har en skandinavisk velfærdsmodel.
Mette Frederiksen (S), 2015-01-16:
Nej, det vil jeg bestemt ikke love, for det er nu engang min opgave, også når vi har lyst til i fællesskab at arbejde hurtigt, at være den, der som landets justitsminister holder hovedet koldt og sørger for, at vi træffer vores beslutninger og foretager vores overvejelser på det rigtige grundlag.
Alexander Ryle (LA), 2025-05-22:
Så må det blot være en opfordring til, at man, når man begynder at skulle lave aldersverifikation, så kigger på det, som EU jo faktisk er på vej med i form af den her eIDAS2-forordning, hvor man vil sikre beskyttelse af privatliv, altså at du ikke kobler den her verifikation op på identitet, men på en slags certifikat om, at du f.eks. er gammel nok til at se det her indhold, men ikke hvem du er, og hvem det er, der logger ind på forskellige sider og ser deres indhold.
Mike Legarth (KF), 2015-03-26:
Det er Jernbanenævnets opfattelse, at sammenlægningen af nævnets sekretariat med Trafikstyrelsen vil skabe habilitetskonflikter i forhold til de områder, hvor Trafikstyrelsen administrerer regler, som er omfattet af nævnets kompetencer som enten administrativ klagemyndighed eller tilsynsmyndighed.
Stine Brix (EL), 2013-04-30:
Så kunne jeg godt tænke mig at høre, om skatteministeren har forsøgt at tage kontakt til sine nordiske kollegaer og forsøgt at komme i en dialog med Sverige, Finland og Norge, altså nogle af de lande, der ligger tæt på os, netop for at undgå det her ræs imod bunden, uanset hvor det starter.
Ole Sohn (SF), 2003-05-08:
Derfor valgte jeg meget bevidst omkring procentsatserne at sige, at det med de 0,63 pct. jo er en kendsgerning, men går man ud i kommunerne i forhold til det behov, der er, kan man jo helt åbenlyst se og mærke konkret - man kan spørge en hvilken som helst kommune - hvordan nedskæringerne ramler ind over alle de områder, som regeringen kalder de borgernære serviceområder.
Rasmus Prehn (S), 2009-01-21:
Vi har andre eksempler i Nordjylland, og det er sådan, at når almindelige familielæger lukker deres praksis og de ikke kan genbesættes, skal borgerne i f.eks. Åbybro i Nordjylland nu køre måske 10-15 km til Birkelse eller andre steder for at komme til nærmeste privatpraktiserende læge.
Holger K. Nielsen (SF), 2004-01-13:
Det, den her kamp om folkeskolen handler om, er, hvorvidt et flertal herinde, og hvorvidt regeringen skal køre et bestemt pædagogisk gammeldags syn ned over folkeskolen, eller om man skal have lov til ude i folkeskolen at praktisere den forskellighed og den mulighed for at eksperimentere med pædagogik, som man gør i øjeblikket - selvfølgelig ud fra, at børnene skal lære noget mere; det er vi jo alle sammen enige om.
Peter Kofod Poulsen (DF), 2018-05-09:
Det ved jeg godt ikke er ministerens ressort, det er udlændingeministerens ressort, men så vil jeg spørge ministeren: Er kernen i det her problem ikke, at vi har nogle menneskerettigheder, der er for rigide, og som jo faktisk formentlig ikke ville kunne blive vedtaget i dag i deres nuværende form, hvis man spurgte et flertal i Folketinget?
Allan Niebuhr (KF), 2006-12-05:
Synes hr. Mogens Lykketoft, at det er rigtigt, at det, fordi nogle få har lavet noget dumt, som de i øvrigt bliver straffet for, på den måde skal være med til at udvande det store stykke arbejde, der i øvrigt gøres i en reelt god tjeneste?
Lea Wermelin (S), 2020-06-03:
Som jeg ser Danske Regioners plan, opsummeres den viden, vi har om de 10 generationsforureninger i dag, og det er et udgangspunkt for, at vi kan tage de videre drøftelser af, hvad der er de nødvendige indsatser over for generationsforureningerne, så vi får mest miljø for pengene, og så vi passer bedst muligt på vores sundhed, miljø og grundvand.
Dina Raabjerg (KF), 2025-04-23:
Vi har lige fået en række rapporter fra Erhvervslivets Tænketank – jeg tror, det var dem, hr. Søren Egge Rasmussen henviste til – der siger, at det er rigtigt, at tager du den rå pris, er kernekraften dyrere, men tager du alle de omkostninger, der ligger oven på sol- og vindenergi ved lagring af energi, kan kernekraft på de små modulære reaktorer faktisk konkurrere.
Line Barfod (EL), 2003-05-09:
Vi håber da, når nu det viser sig, at der er et flertal i Folketinget, der ønsker hygiejnestandarder indført, at det flertal så også vil trykke på den grønne knap, så vi kan få vedtaget det og få ført ud i praksis, at der kommer hygiejnestandarder.
Karina Adsbøl (DF), 2017-12-13:
Den er jeg helt med på, men vi står jo tilbage med nogle patienter, som er blevet opkrævet den erstatning, de har fået udbetalt flere år tidligere, af nogle regioner, og derfor er det jo vigtigt at finde ud af, hvor mange sager det er, hvad patienternes retsstilling i forhold til den højesteretsdom, der er faldet, er.
Jacob Jensen (V), 2014-11-26:
Nu lægger finansministeren selv op til at botanisere historisk, og det er rigtig godt, fordi det giver mig så også anledning til at spørge helt præcist: Nu står finansministeren og siger, at VK-regeringen bremsede ikke op, der blev ikke skredet ind, der blev ikke gjort det, som var det nødvendige, ifølge finansministeren, men kan finansministeren så give et eksempel på, bare et, at finansministeren eller finansministerens parti på det tidspunkt, hvor det her var en udfordring, kom med et forslag, som man ønskede at stramme op på de offentlige finanser med – bare et eksempel?
Mette Abildgaard (KF), 2016-03-29:
Vi foreslog konkret i Folketinget, at der skulle nedsættes en arbejdsgruppe med kendere af miljøet, som skulle være med til at rådgive os om, hvordan vi kan lave det her på en begavet måde, så vi kommer uden om de problemer, ordføreren var inde på, og samtidig styrker rettighederne for sexarbejderne.
Jens Rohde (KD), 2022-03-29:
Igen vil jeg ikke bare sige, at det er en dårlig idé, men jeg mangler klarhed over metode og fundament for sådan et center i forhold til at kunne se, om det rent faktisk gør en forskel med hensyn til det mål, som vi jo selvfølgelig er fælles om – et velfungerende demokrati.
Lisbeth Bech Poulsen (SF), 2019-04-09:
Jeg har også læst de høringssvar, der er kommet, måske ikke så mange, men nogle af dem er lange, og der er jo et fokus på, at vi skal sikre, at der er ressourcer nok til de flaskehalse, der er nu, og som også måtte opstå, og det synes jeg selvfølgelig også at vi og den til enhver tid siddende skatteminister skal være opmærksomme på, så vi ikke ændrer på en struktur, men hvor der egentlig er flaskehalsproblemer hos os selv, der gør, at der er meget, meget lange sagsbehandlingstider.
Finn Sørensen (EL), 2015-05-08:
Men når ordføreren siger, at budgetloven ikke er nogen forhindring for at foretage sociale investeringer, vil det så sige, at budgetloven tillader en kommune at overskride budgettet med f.eks. 1 pct. eller 2 pct., i forventning om at den investering, som man så har gjort i ekstra mandskab på det sociale og beskæftigelsesmæssige område og med mentorer, og hvad ved jeg, kommer hjem igen i løbet af en kortere årrække?
Peder Hvelplund (EL), 2026-01-08:
Hvis der er nogen, der skal bebrejdes for det her, er det absolut ikke Enhedslistens folketingsgruppe – så er det Enhedslistens gruppeformand for ikke at have været opmærksom på, at den her frist var der, og at der er blevet givet en tilbagemelding nogle dage for sent, skal jeg selvfølgelig beklage.
Katrine Robsøe (RV), 2023-11-21:
Jeg synes, at det her beslutningsforslag grænser til at være en smule for restriktivt, men jeg indrømmer også gerne, at jeg selv har rykket mig i forhold til at være langt mere positivt indstillet over for at kigge på at få lavet nogle indskrænkninger i forhold til aftalen tilbage fra 2014 og at kigge på særlig affyringsperioden.
Frank Aaen (EL), 2000-04-04:
Det er taget ordret fra et notat, der er skrevet af embedsmænd ovre i Økonomiministeriet, og jeg vil godt advare både økonomiministeren og regeringspartierne imod bare ukritisk at tage embedsmænds skriverier for gode varer, for det er juridisk dårligt håndarbejde.
Tom Behnke (KF), 2014-01-21:
Det var derfor, jeg lige ville høre, om fru Trine Bramsen nu ikke også var sådan lige hurtig nok med at kritisere det her og sige, at det nærmest var fuldstændig umuligt, at det kunne lade sig gøre i Danmark, når nu ministeren sagde: Jo, lad os nu se, om det ikke kan lade sig gøre.
John Dyrby (S), 2006-11-15:
Jeg vil godt spørge ministeren: Betyder det, at der ikke længere er en bundgrænse på 300.000 kr. nogen steder, og at man har den retsopfattelse, at det ikke er størrelsen af beløbet, der er afgørende, men at det kun er ret og rimeligt, at folk betaler deres skat?
Helle Thorning-Schmidt (S), 2015-02-03:
Det er vel ikke for meget, hr. Lars Løkke Rasmussen, at bede Venstre om at fremlægge en plan for den økonomiske politik, og meget gætteri kunne undgås, med hensyn til om man vil skære på overførselsindkomsterne, om det er på sundhedsområdet, inden for politiet, eller hvor det er der skal skæres, hvis Venstre bare ville fremlægge en plan.
Søren Krarup (DF), 2003-02-07:
Jeg må tilstå, at da jeg læste denne række af velmente, upræcise, udflydende hensigtserklæringer, kunne jeg ikke lade være med at sige til mig selv, at ja, Socialdemokratiet har jo fået ny udlændingeordfører, og naturligvis skal den nye ordfører markere sig og vise, at hun gør noget ved sit job.
Villy Søvndal (SF), 1999-04-22:
Der er enighed om, at sagsbehandlingstiden skal være af bedre kvalitet - jeg tror, det var hr. Jørn Pedersen, der nævnte det - og at vi skal passe på med de meget lange sagsbehandlingstider, vi har i det meget indviklede nuværende førtidspensionssystem.
Helle Thorning-Schmidt (S), 2014-05-14:
Der har været meget debat om, hvad jeg har sagt og ikke sagt om hr. Morten Bødskov, og derfor vil jeg godt gentage, hvad jeg har sagt flere gange: Jeg synes, det er rigtigt, at hr. Morten Bødskov har beklaget dybt over for Folketingets Retsudvalg, at han bidrog til, at medlemmerne af udvalget i februar 2012 fik en begrundelse for aflysningen af besøget på Christiania, som ikke var den reelle.
Birthe Rønn Hornbech (V), 2009-10-21:
Jeg ved ikke noget om, hvem der har forøvet ugerningerne, men det er jo i hvert fald sådan, at man ikke kan have været i tvivl om, at det er i præstegården, man har været, og at der, som jeg kender til det fra dagspressen, ikke kan være nogen tvivl om, at det virker meget personligt.
Lisbeth Bech Poulsen (SF), 2015-05-19:
Så vi vil gerne se, om vi ikke kan nå til en eller en form for enighed om, hvad vi kan gøre og stramme op, fordi vi synes, at hensigten er helt rigtig, og der er nogle forfærdelige sager derude, som vi hører om af og til, hvor dyr bliver misrøgtet på meget grov vis.